section_heading: Poslijeporođajna depresija (PPD)
paragraph_text: Simptomi poslijeporođajne depresije mogu se javiti odmah nakon trudnoće, ali i do nekoliko mjeseci nakon poroda, mogu se javiti nekoliko dana nakon poroda ili nakon simptoma poslijeporođajne tuge. Ako traju dulje od dva tjedna, obavezno je potrebno potražiti stručnu pomoć. Simptomi PPD-a uključuju: često plakanje, česte promjene raspoloženja, depresiju i/ili ozbiljnu anksioznost, nedostatak interesa za stvari i ljude koji te inače izazivaju veselje (uključujući dijete), promjene u težini ili apetitu (iako ovo može biti povezano s promjenama koje su normalne u babinju), previše ili premalo spavanja (i ovo može biti povezano s promjenama u babinju), osjećaj usporenosti, nemira ili nervoze, veliki osjećaj krivnje, tjeskobe ili nesposobnosti, nemogućnost povezivanja s djetetom i/ili brige o djetetu, poteškoće s koncentracijom (ovo može biti povezano s nedostatkom sna), povremene misli o samoozljeđivanju, smrti ili samoubojstvu. Terapija za PPD slična je onoj za depresiju u bilo kojoj životnoj dobi.